Nicolaus episcopus, servus servorum Dei, dilectis filiis – – – abbati monasterij de Saba cisterciensis, priori predicatorum de Sictunia Vpsalensis et Strengenensis dioecesis ac – – – guardiano minorum Vpsalensium fratrum ordinum salutem etc. Militanti ecclesie dispensante Domino licet immeriti presidentes, circa curam omnium ecclesiarum sollertia reddimur indefessa solliciti, ut juxta pastoralis officii debitum crediti nobis Dominici gregis custodiam utiliter gerere divina cooperante clementia studeamus. Et licet ecclesiarum omnium sollicitudo nobis immineat generalis, circa illas tamen tenemur attentius per debite provisionis ministerium providere, que deplorare viduitatis incomoda dinoscuntur. Dudum siquidem Vpsalen. ecclesie (= –sia) per obitum bone memorie Magni Vpsalensis electi confirmati et etiam consecrati vacante, dilecti filii capitulum ipsius ecclesie, vocatis omnibus qui voluerunt, debuerunt et potuerunt comode interesse, die ad eligendum prefixa, ut moris est convenientes in unum pro futuri substitutione pastoris et deliberantes per viam procedere compromissi, in dilectum filium Johannem archidiaconum, Andream prepositum et Olavum canonicum ejusdem Vpsalensis ecclesie compromittere curaverunt, promittentes quod illum in suum ac ipsius ecclesie Vpsalensis archiepiscopum reciperent et haberent, quem ipsi de se vel aliis in archiepiscopum ejusdem ecclesie concorditer eligendum ducerent vel etiam postulandum. Dicti vero compromissarii, hujusmodi compromissa (= –so) recepto, recedentes in partem et demum inter se diligenti deliberatione prehabita, venerabilem fratrem nostrum Johannem, episcopum Aboensem, in Vpsalensem archiepiscopum unanimiter et concorditer postularunt, at idem episcopus postulationi hujusmodi de se facte sibique per specialem ejusdem capituli nuntium infra tempus legitimum presentate nec consensit nec dissensit, sed super hoc dispositioni sedis apostolice se commisit, ac postmodum prefati capitulum per dilectos filios Oarum et Ervastum ecclesie Vpsalensis predicte canonicos, ad nos propter hoc specialiter destinatos, decretum postulationis hujusmodi presentarunt humiliter supplicantes, ut postulationem eandem benigne admittere dignaremur. Nos autem decreto ipso recepto examinationem decreti et processus postulationis ejusdem venerabili fratri nostro episcopo Tusculanensi et dilectis filiis nostris Petro tituli S. Marci presbitero ac Petro S. Eustachii diacono cardinalibus duximus committendam, quibus decretum et processum postulationis ejusdem examinantibus diligenter, nobisque ac fratribus nostris super hiis fideliter veritate relata processus hujusmodi, super eadem postulatione habitus canonicus est repertus. Nos igitur, cupientes predicte Vpsalensi ecclesie, que prudentis gubernationis regimine indiget, de persona ydonea salubriter provideri, quia nobis de ydoneitate persone postulati predicti ad plenum non constat, laudabilem morem Romane ecclesie observare volentes, vobis examinationem persone ipsius postulati duximus committendam. Quocirca discretioni vestre per apostolica scripta mandamus, quatenus habentes pre oculis solum Deum, si eundem episcopum diligenti examinatione per vos facta de ipso, vita, moribus, honestate, scientia et aliis virtutum meritis inveneritis esse ydoneum atque dignum ad supportationem archiepiscopalis oneris et honoris, auctoritate apostolica postulationem admittentes eandem ipsumque a vinculo, quo Aboensi tenetur ecclesie, absolventes sibi transeundi ad predictam Vpsalensem ecclesiam licentiam tribuatis, faciendo ei a suis subditis obedientiam et reverentiam debitam exhiberi. Alioquin postulatione predicta non admissa faciatis eidem Vpsalensi ecclesie de persona idonea per electionem seu postulationem canonicam per capitulum ipsius ecclesie provideri. Contradictores etc. non obstantibus indulgentiis, per quas vobis seu ordinibus vestris ab eadem sede dicitur esse concessum, quod non teneamini vos intromittere etc. usque mentis habeatur. Quod si non omnes hiis exequendis potueritis interesse, duo vestrum ea nicholominus exequantur. Datum apud Urbem veterem VIII idus julij pontif. nostri anno tertio.